b'\n_START_ARTICLE_\nDid\xc5\xbeioji kin\xc5\xb3 siena\n_START_SECTION_\nIstorija\n_START_PARAGRAPH_\nJau prie\xc5\xa1 2700\xc2\xa0m. atskiros valstyb\xc4\x97l\xc4\x97s stat\xc4\x97 sienas, kad atsiskirt\xc5\xb3 nuo kaimyn\xc5\xb3. Pirmasis imperatoriumi pasiskelb\xc4\x99s valdovas \xc4\x8cin \xc5\xa0i Huangdi (Qin Shi Huangdi), siekdamas vieningos imperijos, \xc4\xafsak\xc4\x97 jas nugriauti (ma\xc5\xbedaug prie\xc5\xa1 2200\xc2\xa0m.). Tada i\xc5\xa1liko tik sienos, esan\xc4\x8dios \xc5\xa1iaur\xc4\x97je ir gynusios nuo klajokli\xc5\xb3 taut\xc5\xb3: toki\xc5\xb3 kaip hunai ir mongolai._NEWLINE_Valdant \xc5\xa0i Huangdi, buvo prad\xc4\x97ti sistemingi sienos statybos darbai, gynybini\xc5\xb3 pylim\xc5\xb3 \xc4\xafrengimas (ma\xc5\xbedaug 221\xc2\xa0m. pr. m. e.). Apie 204\xc2\xa0m. pr. m. e. darbai buvo baigti. Sp\xc4\x97jama, kad prie \xc5\xa0i Huangdi pastatyta beveik 1900\xc2\xa0km sienos, apie anks\xc4\x8diau pastatytas sienos dalis vis dar negalima pasakyti, ar jos buvo pastatytos kaip viena visuma, ar visi\xc5\xa1kai nepriklausomai viena nuo kitos._NEWLINE_Han dinastijos metu sienos dalys buvo sutvirtintos ir tarpusavyje sujungtos. Pirmoji siena v\xc4\x97liau nugriuvo, nes imperijos centras persik\xc4\x97l\xc4\x97 tolyn \xc4\xaf pietus, o mongolai, nuo kuri\xc5\xb3 ji tur\xc4\x97jo apginti, j\xc4\x85 smarkiai apgadino, kai XIII a. u\xc5\xbekariavo Kinij\xc4\x85._NEWLINE_Ming dinastija (1368\xe2\x80\x931644\xc2\xa0m.) v\xc4\x97l u\xc5\xbesi\xc4\x97m\xc4\x97 sienos statyba, siekdama sustabdyti klajokli\xc5\xb3 tautas. Ming dinastijos metais siena buvo patobulinta ir i\xc5\xa1pl\xc4\x97sta, pakei\xc4\x8diant senus molio ir \xc5\xbeem\xc4\x97s pylimus m\xc5\xabrine siena. \xc5\xa0iuo laikotarpiu buvo pastatyta dabartinio ilgio ir formos siena.\n_START_SECTION_\nDabartis\n_START_PARAGRAPH_\nDabar restauruota tik pora kilometr\xc5\xb3, i\xc5\xa1tisos sienos dalys pusiau griuv\xc4\x97siai, o kitos visi\xc5\xa1kai sunykusios. Ilg\xc4\x85 laik\xc4\x85 yra paplit\xc4\x99s mitas, jog Kin\xc5\xb3 sien\xc4\x85 galima pamatyti i\xc5\xa1 kosmoso plika akimi. Taip n\xc4\x97ra, kadangi siena n\xc4\x97ra pakankamai plati. Tai 2004\xc2\xa0m. tur\xc4\x97jo b\xc5\xabti pataisyta Kinijos mokini\xc5\xb3 vadov\xc4\x97liuose po to, kai pirmasis Kinijos astronautas (taikonautas) Jang Livei (Yang Liwei), 2003\xc2\xa0m. spalio m\xc4\x97nes\xc4\xaf sugr\xc4\xaf\xc5\xbe\xc4\x99s i\xc5\xa1 kosmoso pasak\xc4\x97: \xe2\x80\x9eVaizdas buvo nuostabus, bet a\xc5\xa1 negal\xc4\x97jau pamatyti Did\xc5\xbeiosios sienos\xe2\x80\x9c._NEWLINE_Kin\xc5\xb3 siena yra gausiai lankoma turist\xc5\xb3. Labiausiai paplitusi vieta\xc2\xa0\xe2\x80\x93 Badalingas, kuris yra ma\xc5\xbedaug 70\xc2\xa0km u\xc5\xbe Pekino. Ap\xc5\xbevalgai puikiai tinka ir kitos vietos\xc2\xa0\xe2\x80\x93 Mutianju (Mutianyu), Simatai, Dzin\xc5\xa1anlingas (Jinshanling). Nuotraukose ai\xc5\xa1kiai matosi, kad siena daugiausiai gana stati. Be to, ji tokia plati, kad ja galima naudotis kaip gatve. Daugelyje Did\xc5\xbeiosios kin\xc5\xb3 sienos viet\xc5\xb3 yra pastatyti paminklai su populiaria Kinijoje Mao Dzedungo fraze: kin. \xe4\xb8\x8d\xe5\x88\xb0\xe9\x95\xbf\xe5\x9f\x8e\xe9\x9d\x9e\xe5\xa5\xbd\xe6\xb1\x89,\xc2\xa0pinyin: B\xc3\xba d\xc3\xa0o ch\xc3\xa1ngch\xc3\xa9ng f\xc4\x93i h\xc7\x8eo h\xc3\xa0n, t. y. \xe2\x80\x9eTas, kuris neu\xc5\xbekop\xc4\x97 \xc4\xaf Did\xc5\xbei\xc4\x85j\xc4\x85 kin\xc5\xb3 sien\xc4\x85, n\xc4\x97ra tikras kinas\xe2\x80\x9c._NEWLINE_1987\xc2\xa0m. UNESCO paskelb\xc4\x97 Kinijos sien\xc4\x85 pasaulio kult\xc5\xabros paveldo objektu.'